Hillary Clintonin kompurointi vei mediahuomion WTC-vuosipäivänä.

Hillary Clinton saapui muistomerkille sunnuntaina avustajiensa seurassa. AP

Hillary Clintonin terveydentilaa koskeva huhumylly kiihtyi sunnuntaina, kun hän joutui poistumaan etuajassa syyskuun 11. päivän terrori-iskujen muistotilaisuudesta New Yorkissa.

Clintonin kampanjan mukaan ehdokas joutui lähtemään tilaisuudesta, koska oli kuumissaan ja huonovointinen. Twitterissä levinneellä videolla Clinton näyttää kompuroivan, kun salaisen palvelun agentit auttavat häntä autoon.

Clintonin tiedottajan Nick Merrillin mukaan Clinton meni tyttärensä Chelsean asunnolle, joka sijaitsee lähistöllä. Myöhemmin Clinton kuvattiin poistumassa asunnolta hymyssäsuin.

– Voin loistavasti. On kaunis päivä New Yorkissa, Clinton sanoi paikalle kerääntyneille toimittajille.

Trump pysytteli hiljaa

Clintonin haastaja, republikaanien Donald Trump ja hänen kannattajansa ovat toistuvasti kyseenalaistaneet 68-vuotiaan Clintonin fyysisen ja psyykkisen kyvyn hoitaa presidentin tehtäviä.

Todisteita Clintonin terveysongelmista ei ole kuitenkaan löytynyt.

Viikko sitten Clinton sai yskänkohtauksen kampanjatilaisuudessa Clevelandissa, mikä Trumpin kannattajien mukaan oli jälleen uusi merkki tämän terveysongelmista. He viittasivat myös aiempiin tapauksiin, joissa Clinton on kuvattu yskimässä.

Clintonin edustajat ovat selittäneet yskää siitepölyallergialla, josta tämän lääkäri on kertonut julkisesti.

– Joka kerta kun ajattelen Trumpia, saan allergiakohtauksen, Clinton itse vitsaili Clevelandissa.

Twitter-kommentoinnistaan tunnettu Trump ei ainakaan heti lähtenyt revittelemään sunnuntain välikohtauksella. Ehdokkaat olivat etukäteen sopineet kampanjoinnin keskeyttämisestä vuosipäivän ajaksi.

Kysely: Pelko ja viha lisääntyneet

Syyskuun 11. päivän iskuista tuli sunnuntaina kuluneeksi 15 vuotta. Iskujen uhrien muistoksi vietettiin useita hiljaisia hetkiä eri puolilla Yhdysvaltoja.

Iskuissa kuoli liki 3 000 ihmistä ja tuhannet saivat vammoja. Arvioidaan, että liki 75 000 ihmistä sairastui fyysisesti tai psyykkisesti iskujen seurauksena, monet heistä pelastustyöntekijöitä.

Tuhoisimmassa iskussa al-Qaidan terroristit ohjasivat kaksi matkustajakonetta World Trade Centerin kaksoistorneihin. Molemmat tornit sortuivat.

Lisäksi iskettiin Yhdysvaltain puolustusministeriöön Pentagoniin Washingtonissa. Neljäs kone syöksyi maahan Pennsylvaniassa.

Presidentti Barack Obama osallistui muistotilaisuuteen Pentagonissa, jossa hän jälleen muistutti amerikkalaisia yhtenäisyyden tärkeydestä.

– (Terroristit) tietävät, etteivät he koskaan pysty voittamaan valtiota, joka on niin mahtava ja vahva kuin Yhdysvallat. Sen sijaan he yrittävät terrorisoida meitä toivoen, että kääntyisimme toisiamme vastaan, Obama sanoi.

CNN:n ja Orc-tutkimuslaitoksen kyselyn mukaan amerikkalaiset tuntevat enemmän pelkoa ja vihaa ajatellessaan iskuja kuin viisi vuotta sitten. Pelkoa ja vihaa tuntee kolme neljästä, kun viisi vuotta sitten vain kaksi kolmesta.

Puolet myös uskoo, että on ainakin jokseenkin todennäköistä, että iskujen vuosipäivänä tapahtuu terroritekoja. Viisi vuotta sitten niin uskoi 39 prosenttia.

Twitterissä julkaistussa videossa näkyy, kuinka huonokuntoinen Clinton saatetaan autoon.